作者:關漢卿
標題:山神廟裴度還帶・天下樂
內容:好教我"十謁朱門九不開"，我可便難也波禁，難禁那等朽木材：一個個鋪眉苫眼妝些像態，他肚腸細，胸次狹，眼皮薄，局量窄。（雲）此等人本性難移，（唱）可不道他山河容易改？（正末雲）可早來到也。報復去，道有裴中立在門首。（家童雲）你則在這裡，我報復去。員外，有裴中立在門首。（員外雲）著他過來。（家童雲）理會的。員外著你過去。（正末見科，雲）姨夫、姨娘請坐，受您侄兒幾拜。（旦兒雲）裴度，想你父母身亡之後，你不成半器，不肯尋些買賣營生做，你每日則是讀書。我想來：你那讀書的窮酸餓醋有甚麼好處，幾時能勾發跡也！（正末雲）姨娘不知，聖人云："富家不用買良田，書中自有千鍾粟。"小生我雖居貧賤，我身貧志不貧。（員外雲）大嫂，人說他胸次高傲，果然如此！我雖不通古今，你是讀書人，你說那為人的道理，我試聽咱。（旦兒雲）誰聽你那"之乎者也"的！（正末唱）。